The Rundown (2003)    Beck on rikka ja ohtliku mehe jaoks võlasissenõudja, kuid ta tahab jätta selle töö, et alustada oma restorani. Selle tarvis peab ta minema viimasele tööotsale - tooma tagasi Amazonase džunglist mehe poja Travise, kes on valesid inimesi ärritanud. Travis on aga erakordse leiu, iidse kullast Gato del Diablo, jälgedes. Becki elu teeb veel raskemaks mees nimega Cornelius  Hatcher, kelle võimu all too piirkond on.      Mina teadsin seda filmi "Welcome to the Jungle" nime all, mis oli filmi nimi enne "The Rundown'i". Viimane aga ei ütleks nagu väga midagi ja "Welcome to the Jungle" sobis nimeks palju paremini, sest film on must, roheline ja täis märulit.    Kaklus- ja tulistamisstseenid olid väga hästi üles ehitatud, erinevad kaameranurgad ja kõik, kuid algusepoole olnud erinevad lõigud/efektid, kui Beck räägib ühe teise inimesega jalgpalluritest, keda ta varsti kõnetama hakkab, olid täiesti ebavajalikud.  Dwayne Johnson (The Rock) ja Seann William Scott sobisid hästi kokku, kuigi kumbki pole väga väärt näitleja (Rock'il on vähemalt vabandus olemas, tal oli teistsugune teenimisviis). Rosario Dawson ("Death Proof", "Seven Pounds) hakkab vaikselt sümpaatseks muutuma ja Christopher Walkeni tunneb isegi selja tagant ära. Viimane sobis Hatcheri ossa valatult ja andis filmile palju juurde oma isikupäraga.    Oma žanri kohta on see vägagi vaadatav film, täielik popkornikas. Märulit on iga nurga peal, film  on kiire tempoga ja vahepeale on tikitud mõned naljad, mis isegi tõmbavad suu muigele (spoiler?: stseen, kus Beck ja Travis on halvatult maas ja ahvid tulevad neid uuesti uudistama, oli kohutavalt naljakas). Filmis peaks korraks (ühe lühikese lausega) näha olema ka Arnold Scharzenegger, kuid mina teda tähele ei pannud - hoidke siis silmad lahti. Kui lihtsat meelelahutust otsida, on see väga õige film.    Hatcher: That's a lot of cows.    Hinnang: 7/10    Posted by: Shin